Document ID: 32008R0569

REGULAMENTUL (CE) NR. 569/2008 AL CONSILIULUI
din 12 iunie 2008
de modificare a Regulamentului nr. 11 privind eliminarea discriminării în materie de tarife și condiții de transport, în aplicarea articolului 79 alineatul (3) din Tratatul de instituire a Comunității Economice Europene
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 75 alineatul (3),
având în vedere propunerea Comisiei,
având în vedere avizul Comitetului Economic și Social European (1),
întrucât normele comunitare impuse în temeiul articolului 75 din tratat pentru eliminarea discriminării privind transportul intern în cadrul Comunității au fost stabilite în Regulamentul nr. 11 (2). În vederea reducerii poverilor administrative ale societăților, respectivul regulament ar trebui să fie simplificat prin eliminarea cerințelor perimate și inutile, în special condiția de păstrare pe hârtie a unor informații care, datorită progresului tehnologic, sunt în prezent disponibile în evidențele contabile ale transportatorilor,
ADOPTĂ PREZENTUL REGULAMENT:
Articolul 1
Regulamentul nr. 11 se modifică după cum urmează:
1.
Articolul 5 se elimină.
2.
Articolul 6 se modifică după cum urmează:
(a)
la alineatul (1), a cincea și a șasea liniuță se elimină;
(b)
la alineatul (2), a treia teză se elimină;
(c)
alineatul (3) se înlocuiește cu următorul text:
„(3) În cazul în care documentele existente, cum ar fi scrisorile de trăsură sau orice alt document de transport, oferă toate detaliile precizate la alineatul (1) și, împreună cu înregistrările și evidențele contabile ale transportatorilor, permit realizarea unei verificări integrale a tarifelor și a condițiilor de transport, astfel încât formele de discriminare menționate la articolul 75 alineatul (1) din tratat să poată fi eliminate sau evitate, transportatorii nu vor fi obligați să introducă noi documente.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxembourg, 12 iunie 2008.

Labels: 10
8
11